Mandela-kleinseun opgeneem vir depressieArgieffoto Die kleinseun, wie se naam nie genoem mag word totdat hy gepleit het nie, word daarvan aangekla dat hy glo ’n 15-jarige meisie in die badkamer van ŉ restaurant in Johannesburg verkrag het. Marinda Veldsman, Mandela se regsverteenwoordiger, het ŉ brief aan landdros Paul du Plessis oorhandig waarin ŉ dokter bevestig het dat Mandela aan depressie ly. Veldsman het versoek dat Mandela se woonadres verander word na 1 Militêre Hospitaal in Pretoria en dat hy hom Maandae en Donderdae tussen 16:00 en 17:00 by die Lyttelton-polisiestasie moet aanmeld. Du Plessis het gesê Mandela se nuwe borgtogvoorwaardes sal van 4 September tot 5 November geldig wees. Dit behels dat hy in hierdie tydperk ŉ pasiënt van die hospitaal moet bly en slegs die hospitaal mag verlaat wanneer hy hom by die polisiestasie met sy ID-boek aanmeld. Mandela het tydens vorige hofverrigtinge beweer die klaer was gewillig om seks te hê. Sy het egter beweer hy het haar probeer soen en sy het hom weggestoot. Hy het haar daarna na bewering gestamp, omgedraai en haar broek afgetrek. Mandela het in sy verklaring gesê hy verdien om op borgtog vrygelaat te word omdat hy “twee kinders en ŉ derde baba op pad” het. Hy het al sy reisdokumente by die polisie ingedien. Die 24-jarige sal op 6 November weer in die hof verskyn.